Source: https://podpora.financnasprava.sk/798773-Dodanie-tovaru-osobe-identifikovanej-pre-da%C5%88
Timestamp: 2020-04-07 04:48:54+00:00

Document:
Dodanie tovaru osobe identifikovanej pre daň
Úvod > DPH > Dodanie tovaru do/zo zahraničia > Dodanie tovaru z tuzemska do iného ČŠ > Dodanie tovaru osobe identifikovanej pre daň
Dodanie tovaru, ktorý je odoslaný alebo prepravený z tuzemska do iného členského štátu predávajúcim alebo nadobúdateľom tovaru alebo inou osobou na ich účet, osobe identifikovanej pre DPH v inom členskom štáte, je oslobodené od dane (§ 43 ods.1 zákona o DPH). Dodávateľ, ktorý dodá tovar do iného členského štátu, uplatní oslobodenie od dane, ak splní tieto podmienky:
- dodávateľ tovaru je osoba registrovaná pre DPH v tuzemsku a má postavenie platiteľa dane,
- odberateľ tovaru je osobou identifikovanou pre DPH v inom členskom štáte a tovar objedná pod svojim identifikačným číslom pre DPH prideleným v inom členskom štáte,
- tovar sa fyzicky prepraví z tuzemska do iného členského štátu,
- musí ísť o odplatný obchodný vzťah medzi dodávateľom a odberateľom.
Otázka č.1 – Dodanie tovaru do Českej republiky
Slovenský platiteľ dane dodal tovar 11. augusta 2019 do Českej republiky, pričom miestom určenia podľa prepravných dokladov bola Praha. Český podnikateľ na svojej objednávke uviedol svoje identifikačné číslo pre DPH, ktoré mu bolo pridelené v Českej republike. Prepravu tovaru zo Slovenska do Českej republiky zabezpečil slovenský platiteľ DPH prostredníctvom slovenského prepravcu. Môže platiteľ DPH fakturovať toto dodanie tovaru bez dane?
Slovenský platiteľ DPH vyhotoví faktúru bez DPH a dodanie tovaru do Českej republiky uvedie do daňového priznania (riadky 15 a 16 daňového priznania) a do súhrnného výkazu.
Otázka č.2 – Dodanie tovaru v tuzemsku
Slovenský platiteľ dane dodal tovar v júli 2019 nemeckej spoločnosti, ktorá si objednala tovar pod identifikačným číslom pre DPH prideleným v Nemecku. Platiteľ dane zabezpečil prepravu tovaru u slovenského dopravcu, preprava tovaru bola uskutočnená na Slovensku, z Bratislavy do Košíc. Môže platiteľ dane fakturovať toto dodanie tovaru nemeckej spoločnosti bez dane?
Keďže tovar nebol fyzicky prepravený z tuzemska do iného členského štátu, slovenský platiteľ vyhotoví faktúru s DPH.
Otázka č.3 – Darovanie počítača
Slovenský platiteľ dane si kúpil počítač v roku 2018 v hodnote 1 900 eur, ktorý používal na účely podnikania v tuzemsku a uplatnil si odpočítanie dane podľa § 49 zákona o DPH. V roku 2019 daroval počítač neziskovej organizácii v Maďarsku, ktorá je registrovaná pre DPH v Maďarsku. Odoslanie počítača do Maďarska zabezpečil slovenský platiteľ dane. Môže platiteľ dane uplatniť oslobodenie od dane pri tomto tovare?
V prípade dodania tovaru do iného členského štátu oslobodeného od dane musí ísť o odplatný obchodný vzťah medzi dodávateľom a odberateľom a o dodaní tovaru musí byť vyhotovená faktúra. Keďže platiteľ dane dodal bezodplatne tovar do iného členského štátu osobe identifikovanej pre DPH a daň pri kúpe tohto tovaru bola čiastočne alebo úplne odpočítaná, nesplní podmienky na oslobodenie od dane podľa § 43 zákona o DPH. Bezodplatné dodanie tovaru do iného členského štátu osobe identifikovanej pre DPH podlieha dani z pridanej hodnoty a základ dane sa určí podľa § 22 ods.5 zákona o DPH.
Otázka č.4 – Dodanie tovaru do Rakúska
Slovenský platiteľ dane predal materiál v júni 2019 rakúskemu občanovi. Rakúsky občan – kupujúci si sám prepravil tovar zo Slovenska do Rakúska. Môže platiteľ dane predať tovar rakúskemu občanovi bez dane?
Nie, slovenský platiteľ dane uplatní k cene materiálu DPH.
Otázka č.5 – Dodanie tovaru do Rumunska
Rumunský podnikateľ si objednal u slovenského platiteľa dane látky. Rumunský podnikateľ na objednávke uviedol identifikačné číslo pre DPH, ktoré mu bolo pridelené v Rumunsku. Prepravu tovaru zo Slovenska do Rumunska si zabezpečil rumunský podnikateľ prostredníctvom rumunského dopravcu. Tovar bol prepravený dopravcom zo Slovenska do Rumunska v auguste 2019. Môže platiteľ dane fakturovať dodanie tovaru rumunskému podnikateľovi bez dane?
Slovenský platiteľ DPH vyhotoví faktúru bez DPH a dodanie tovaru do Rumunska uvedie do daňového priznania (riadky 15 a 16 daňového priznania) a do súhrnného výkazu.
Otázka č.6 – Dodanie tovaru v tuzemsku pre poľského podnikateľa
Poľský podnikateľ, ktorý je identifikovaný pre DPH v Poľsku si objednal u slovenského platiteľa, ktorý je obchodníkom s tovarom materiál na stavbu, ktorá sa stavia v tuzemsku. Preprava tovaru bola uskutočnená na Slovensku, z Dolného Kubína do Námestova. Môže platiteľ dane fakturovať toto dodanie tovaru poľskému podnikateľovi bez dane?
Otázka č.7 – Dodanie tovaru do Litvy
Slovenský platiteľ dane výrobca nealkoholických nápojov dodal tovar v júli 2019 do Litvy a miestom určenia podľa prepravných dokladov bol Vilnius. Litovský podnikateľ na svojej objednávke uviedol svoje identifikačné číslo pre DPH, ktoré mu bolo pridelené v Litve. Prepravu tovaru zo Slovenska do Litvy uskutočnil slovenský dopravca na účet slovenského platiteľa dane. Môže platiteľ DPH fakturovať toto dodanie tovaru bez dane?
Slovenský platiteľ DPH vyhotoví faktúru bez DPH a dodanie tovaru do Litvy uvedie do daňového priznania (riadky 15 a 16 daňového priznania) a do súhrnného výkazu.
Otázka č.8 – Vyhotovenie faktúry za dodanie tovaru
Slovenský platiteľ dane dodal tovar z tuzemska do iného členského štátu pre odberateľa identifikovaného pre DPH v Nemecku. Aká je lehota na vyhotovenie faktúry za dodanie tovaru pre odberateľa z iného členského štátu?
Platiteľ dane je povinný vyhotoviť faktúru pri dodaní tovaru oslobodeného od dane podľa § 43 zákona o DPH osobe, ktorá je identifikovaná pre daň v inom členskom štáte, najneskôr do 15 dní od konca kalendárneho mesiaca, v ktorom bol dodaný tovar oslobodený od dane podľa § 43 zákona o DPH (§73 písm. c) zákona o DPH).
Otázka č.9 – Vyhotovenie faktúry na prijatú platbu
Slovenský platiteľ dane uzatvoril zmluvu na dodávku tovaru s českým podnikateľom identifikovaným pre DPH v Českej republike. Tovar bude prepravený z tuzemska do Českej republiky. Český podnikateľ zaplatil platiteľovi dane pred dodaním tovaru preddavok. Je platiteľ dane povinný vyhotoviť faktúru na prijatú platbu pred dodaním tovaru?
Z titulu prijatia platby od nadobúdateľa pred dodaním tovaru podľa § 43 zákona o DPH, zákon o DPH neustanovuje povinnosť vyhotoviť faktúru na prijatú platbu.

References: § 49
 § 43
 § 22
 § 43
 § 43
 § 43